A BIZOTTSÁG 478/2006/EK RENDELETE
(2006. március 23.)
a cukorágazatban a 2005/2006-os gazdasági év tekintetében az illeték előlegeként fizetendő egységösszegek rögzítéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a cukor piacának közös szervezéséről szóló, 2001. június 19-i 1260/2001/EK tanácsi rendeletre (1) és különösen annak 15. cikke (8) bekezdésére,
mivel:
(1)
A cukorágazatban a kvótarendszer alkalmazására vonatkozó részletes szabályok megállapításáról szóló, 2002. február 20-i 314/2002/EK bizottsági rendelet (2) 6. cikke úgy rendelkezik, hogy április 1-je előtt a folyó gazdasági év tekintetében rögzíteni kell a cukor-, izoglükóz- és inulinszirup-gyártók által az illeték előlegeként fizetendő egységösszegeket.
(2)
Az illeték becsült összege az 1260/2001/EK rendelet 15. cikkének (3) bekezdésében az alaptermelési díj vonatkozásában előírt maximális összegnek több mint 60 %-a, az említett cikk (5) bekezdésében a B díj vonatkozásában előírt felső határnak pedig kevesebb mint 60 %-a. A 314/2002/EK rendelet 7. cikkével összhangban rögzíteni szükséges egyrészről a cukorra és inulinszirupra vonatkozó előleg egységösszegét mint a maximális összeg 50 %-át, másrészről a cukorra és inulinszirupra vonatkozó B díj egységösszegét mint a becsült összeg 80 %-át. Az izoglükóz esetében az előleg az említett cikk (3) bekezdésével összhangban a cukor esetében becsült termelési alapilleték egységösszegének 40 %-ában kerül rögzítésre.
(3)
Az e rendeletben előírt intézkedések összhangban vannak a Cukorpiaci Irányítóbizottság véleményével,
ELFOGADTA EZT A RENDELETET:
1. cikk
A 314/2002/EK rendelet 6. cikke (1) bekezdésének b) pontjában előírt egységösszegek a következőképpen kerültek rögzítésre a 2005/2006-os gazdasági év tekintetében:
a)
fehércukorra tonnánként 6,32 euro termelési alapilletékként az A cukor és a B cukor vonatkozásában;
b)
fehércukorra tonnánként 42,83 euro a B díj előlegeként a B cukor vonatkozásában;
c)
szárazanyagra tonnánként 5,06 euro termelési alapilletékként az A izoglükóz és a B izoglükóz vonatkozásában;
d)
cukornak/izoglükóznak megfelelő szárazanyagra tonnánként 6,32 euro termelési alapilletékként az A inulinszirup és a B inulinszirup vonatkozásában;
e)
cukornak/izoglükóznak megfelelő szárazanyagra tonnánként 42,83 euro a B díj előlegeként a B inulinszirup vonatkozásában.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2006. március 23-án.